b'\n_START_ARTICLE_\nEdvard Martinuzzi (mlaj\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini dramatika in prevajalca Edvarda in gospodinje Marije Martinuzzi rojene Pavli\xc4\x8d. Osnovno \xc5\xa1olo in ni\xc5\xbejo gimnazijo je kon\xc4\x8dal v Kranju, kjer je bil o\xc4\x8de knjigovodja, vi\xc5\xa1jo gimnazijo pa v Kopru, kamor se je dru\xc5\xbeina po kon\xc4\x8dani vojni preselila. V letih 1952\xe2\x88\x921954 je na ljubljanski filozofski fakulteti \xc5\xa1tudiral slavistiko. V gledali\xc5\xa1ki sezoni 1955/1956 je bil igralec pri Gledali\xc5\xa1\xc4\x8du slovenskega primorja v Kopru. Od 1957 do smrti pa \xc4\x8dlan Slovenskega gledali\xc5\xa1\xc4\x8da v Trstu. _NEWLINE_\xc5\xbde leta 1948 je pod psevdonimom Muc v koprskem listu Jadran objavljal pesmi. Leta 1967 je ob stoletnici Kme\xc4\x8dke \xc4\x8ditalnice imel v \xc5\xa0kednju slikarsko in fotografsko razstavo. Izdeloval je tudi maske iz gline. Po bratih Grimm je za Slovensko gledali\xc5\xa1\xc4\x8de v Trstu skupaj z o\xc4\x8detom pripravil dramatizacijo Trnulj\xc4\x8dice (uprizorjena 5. maja 1966), sam pa Obutega ma\xc4\x8dka (uprizorjeno 6. maja 1966). Za Radio Trst A je dramatiziral ve\xc4\x8d radijskih iger. Kot igralec pa je nastopal predvsem v kratkih in komi\xc4\x8dnih vlogah, predvsem rad pa je nastopal in bil zelo uspe\xc5\xa1en v oto\xc5\xa1kih igrah.'